Video: Uitvoerende hoof gee motor vir jong man wat deur die nag werk toe stap‘n Skermskoot uit die video van Walter Carr wat die motor ontvang. ŉ Toegewyde werknemer wat besluit het om etlike kilometer ver te stap nadat sy motor onklaar geraak het eerder as om sy eerste dag by sy nuwe werk te mis, het harte reg oor die wêreld aangegryp. Walter Carr van Alabama in die VSA se storie het mense só geraak dat sy werkgewer nie net besluit het om vir Carr sy persoonlike voertuig te gee nie, maar dat meer as $89 000 (ongeveer R1,19 miljoen) reeds geskenk is om Carr finansieel by te staan. CBS42 News berig Carr het onlangs ŉ werk gekry by Bellhops, ŉ Amerikaanse verhuisingsmaatskappy. Verlede Sondag sou sy eerste werksdag wees en hy moes inval by ŉ huis in Pelham om die gesin te help trek. Die aand voordat hy met sy nuwe werk moes begin, het sy motor egter onklaar geraak. Al sy pogings om ŉ ander manier van vervoer na Pelham te kry, was onsuksesvol. Eerder as om te laat weet dat hy dit nie tot by die werk sal kan maak nie, het Carr besluit om die sowat 30 km van sy huis in Homewood na die huis in Pelham te stap. Hy het om middernag by sy huis weggespring, vasbeslote om betyds om 08:00 aan te meld om sy werksverpligtinge na te kom. Walter Carr by sy nuwe motor. Foto: Facebook By sy aankoms in Pelham het plaaslike polisiebeamptes hom opgemerk en hom ŉ saamrygeleentheid gegee en vir hom ontbyt gekoop. Volgens CBS42 het Carr op die ou end voor die ander werknemers by die huis van die kliënt, Jenny Lamey, aangekom. Die polisiebeamptes het Lamey van Carr se staptog vertel en sy het aangebied dat hy eers ŉ rukkie kan gaan slaap voordat sy kollegas arriveer. Hy het egter die aanbod van die hand gewys en gesê hy sal eerder die gesin solank help om klaar te pak. Lamey was so beïndruk met Carr dat sy die storie op haar Facebook-blad gedeel het. “Ons het gesels terwyl ons gewerk het. Hy kom van New Orleans. Hy en sy ma het hul huis in Orkaan Katrina verloor. Hy was ŉ lid van die vloot. Ek het niks meer van sy storie gekry nie,” het Lamey geskryf. “Ek kan nie aan julle beskryf hoe aangeraak ek was deur Walter en sy tog nie. Hy is nederig en gaaf en opgewek en hy het groot drome. Hy is hardwerkend en taai. Ek kan nie dink hoe baie keer op daardie eensame staptog hy dalk wou terugdraai, hoeveel keer hy gewonder het of dit die beste idee is nie, hoeveel keer hy ŉ plek wou vind om te sit of om te lê en te wag dat iemand hom oplaai nie. Maar hy het gestap tot hy hier aangekom het! Ek staan verstom oor hierdie jong man.” Lamey se plasing is meer as 2 500 keer op Facebook gedeel en dit was nie lank nie voordat Luke Marklin, die uitvoerende hoof van Bellhops, ook van die storie te hore gekom het. Marklin het besluit om sy eie 2014 Ford Escape vir Carr te gee en so te help verseker dat Carr altyd ŉ voertuig sal hê om mee by die werk te kom. ŉ Hartroerende video van Marklin wat die motor aan Carr oorhandig is sedert Dinsdag meer as 580 000 keer gekyk. Talle media het oor Carr se storie berig en kort voor lank is ŉ skarebefondsingsinisiatief op die been gebring in ŉ poging om $2 000 in te samel om Carr te help. Dit fondsinsameling het alle verwagtinge oortref en meer as $89 000 is teen Sondag ingesamel. Carr het besluit om ŉ groot gedeelte van dié geld aan die Birmingham-onderwysstigting te skenk.